85. ΑΠΟΦΑΣΙΣ ΥΠΟΥΡΓΟΥ ΣΥΓΚΟΙΝΩΝΙΩΝ Αριθ. ΣΤ/29353/76 της 9/10 Νοεμ. 1976 (ΦΕΚ Β΄ 1368) Περί τροποποιήσεως της υπ’ αριθ. ΣΤ/21680/ 1976 κανονιστικής αποφάσεως του Υπουργού Συγκοινωνιών. Έχοντες υπ’ όψει: 1)Τας διατάξεις του Ν.Δ. 289/1969 «περί των αδειών οδηγήσεως αυτοκινήτων και διτρόχων-τριτρόχων μετά κινητήρος (μοτ/των)». 2)Την υπ’ αριθ. ΣΤ/21680/1976 κανονιστικήν απόφασιν «περί του τρόπου χορηγήσεως αδειών οδηγήσεως αυτοκινήτων και μοτσυκλεττών», ως αύτη ετροποποιήθη δια της υπ’ αριθ. ΣΤ/25112/76 ομοίας, αποφασίζομεν: Τροποποιούντες μερικώς την ανωτέρω υπ’ αριθ. ΣΤ/21680/76 απόφασίν μας, ορίζομεν όπως: 1.Υποψήφιος, επιτυχών εις την θεωρητικήν εξέταση, δύναται να εξετασθή εν συνεχεία στην πρακτική και σε άλλη ημερομηνία, καθοριζομένην υπό του Προϊσταμένου της Υπηρεσίας, αναλόγως των υπηρεσιακών αναγκών ταύτης. «2.Οι υποψήφιοι δια την απόκτησιν αδείας ικανότητος οδηγού αυτοκινήτων οχημάτων και μοτοσυκλεττών (δικύκλων-τρικύκλων), δέον όπως γνωρίζουν ανάγνωσιν και γραφήν. Δια τους μη γνωρίζοντας ανάγνωσιν και γραφήν ως άνω υποψηφίους, αντί της θεωρητικής εξετάσεως, περί ης η παρ. 1 του κεφ. ΙΙΙ της υπ’ αριθ. ΣΤ.21680/14.8.76 αποφάσεως του Υπουργού Συγκοινωνιών «περί του τρόπου χορηγήσεως αδειών οδηγήσεως αυτοκινήτων και διτρόχων-τριτρόχων μετά κινητήρος» ΦΕΚ 1060/Β/31.8.76, ορίζεται ο ακόλουθος τρόπος θεωρητικής εξετάσεως: α)Η εξέτασις των υποψηφίων τούτων ενεργείται εις ορισμένας ημέρας κατά μήνα, ενώπιον επιτροπής αποτελουμένης εκ 2 υπαλλήλων της οικείας υπηρεσίας Συγκοινωνιών και οριζομένης εκάστοτε υπό του οικείου Νομάρχου. β)Η διανομή εις τους υποψηφίους τούτους των ερωτηματολογίων (ΚΟΚ και μηχανολογίας) πραγματοποιείται ως και δια τους λοιπούς υποψηφίους. γ)Κατά την εξέτασιν, εις έκαστον υποψήφιον επιδεικνύεται η εικών ή το σήμα του ερωτηματολογίου και αναγιγνώσκεται υπό μέλους της επιτροπής η ερώτησις εις τρόπον ώστε ο υποψήφιος να αντιληφθή πλήρως ταύτην. Αι υπό του υποψηφίου διδόμεναι απαντήσεις σημειούνται υπό μέλους της επιτροπής, εις τας αντιστοίχους θέσεις του ερωτηματολογίου. δ)Μετά την εξαγωγή του αποτελέσματος της εξετάσεως, το σχετικόν εξέταστρον (πρακτικόν) υπογράφεται υπό αμφοτέρων των εξεταστών και παραδίδεται, επί αποδείξει, εις την οικείαν υπηρεσίαν, δια τα περαιτέρω. Δια την εφαρμογήν των άνω διατάξεων, ως μη γνωρίζοντες ανάγνωσιν και γραφήν θεωρούνται εκ των άνω υποψηφίων και εκείνοι οι οποίοι κέκτηνται ενδεικτικόν πρώτης και δευτέρας τάξεως σχολείου στοιχειώδους εκπαιδεύσεως. Το γεγονός τούτο αποδεικνύεται δια του αντιστοίχου αποδεικτικού σπουδών ή εκ του σχετικού απολυτηρίου στρατού ή εξ άλλου επισήμου εγγράφου δημοσίας αρχής, ή αν είναι αδύνατος η προσκόμισις ενός εκ των άνω, εξ υπευθύνου δηλώσεως   του ενδιαφερομένου βάσει, των διατάξεων του Ν.Δ. 105/1969, εις την οποίαν ο αιτών να δηλοί ότι είναι αγράμματος ή ποίας τάξεως του δημοτικού σχολείου είναι απόφοιτος». Η παρ. 2 αντικαταστάθηκε ως άνω από την απόφαση Υπ. Συγκοινωνιών 42713/18-30 Ιαν. 1979 (ΦΕΚ Β΄ 88). Η ισχύς της παρούσης άρχεται από της δημοσιεύσεώς της εις την Εφημερίδα της Κυβερνήσεως. 